text: Idrætsklasser til Sønderborgs talenter 
  20 januar 2011 kl. 19.36
  Nu får unge sportstalenter i Sønderborg tilbud om at søge ind på de særlige idrætselite-klasser. Kommunen har bevilliget 150.000 kroner til trænere.
  Det er penge godt givet ud. Det viser i hvert fald erfaringer fra Haderslev, hvor der er rift om pladserne i kommunens tre idrætsklasser. I år modtog de dobbelt så mange ansøgninger, som der var pladser til.
   
  Fra august 2011 kommer turen så til de helt unge talenter i Sønderborg. Humlehøjskolen er i gang med at etablere idrætsklasser som et tilbud til elever i 7. til 9. klasse. Skolen inviterer idrætsklubber og foreninger i Sønderborg Kommune til informationsmøde onsdag den 26. januar. 
  
  Gevinst for lokale klubber
  Humlehøjskolen håber på en bred opbakning fra foreninger og klubber. Idrætsklassernes succes afhænger af et godt samarbejde, hvor klubberne bl.a. opfordrer de unge talenter til at søge ind.
  I Haderslev har man i to et halvt år haft succes med idrætsklasser. Erfaringen er, at samarbejdet mellem skole og klub er en gevinst for begge parter.
  